Morten Bødskov (S), 2005-04-27:
I Socialdemokratiet er vi parat til at støtte ethvert forslag, som kan sikre bedre færdselssikkerhed og færre tilskadekomne i trafikken, og enkelte elementer i det forslag, vi har til behandling nu, er også tidligere fremsat eller i hvert fald ønsket af Socialdemokratiet.
Lovforslaget indeholder fire elementer, som vi gerne vil fokusere yderligere på.
For det første skal alle knallerter nu registreres.
Jeg er sikker på, at jeg som så mange andre, både fodgængere og cyklister, dagligt oplever at blive chikaneret af den vilde knallertkørsel, som er til stor gene for de mere rolige i trafikken, og det er godt, at politiet nu kan komme det problem til livs.
Politiet får lov til at registrere knallert 30, så det bliver muligt at efterforske de lovovertrædelser, de unge ofte begår med deres vilde kørsel.
Det skal ikke være nogen hemmelighed, at det er et længe ventet forslag, som både Socialdemokratiet og temmelig sikkert mange andre her i Folketinget har ventet længe på.
De senere år har vi jo været vidner til ret alvorlige ulykker i trafikken.
Vi har alle sammen hørt om busulykkerne, og der er stort set stensikker garanti for, at hver gang politiet foretager kontroller, er der gevinst.
Det virker meget underligt, at man i erhvervet har så svært, som det ser ud til, ved at forstå de regler, som er grundlaget for den kørsel med tunge køretøjer, der finder sted i dag.
Gad vide, hvad der egentlig ligger bag de tilfælde, hvor en vognmand sender en chauffør uden det rette førerbevis og den rette kørselserfaring til Sydeuropa med bussen fuld af forventningsfulde skigæster?
Mon det ikke handler om penge og om, hvem der får mest ud af aftalen?
Det er selvfølgelig det, der er det afgørende.
Skærpelsen af sanktionsniveauet rejser spørgsmålet om selve sanktionsniveauet.
Vi er enige i den gradueringsmodel, man har valgt i lovforslaget, som i tilfælde af overtrædelser skal straffe både chaufføren og vognmanden, men spørgsmålet er, om proportionerne er de rette; det ønsker vi at se nærmere på under det kommende udvalgsarbejde.
Samtidig synes vi ikke, at den del af lovforslaget, som handler om, at reglerne for tilbagekaldelse af vognmandstilladelser skal skærpes, er klar nok.
Én ting er at undersøge, hvordan reglerne kan ændres, men med hensyn til om de overhovedet skal ændres, og hvornår det vil ske, mangler vi et klart svar fra regeringen.
Det håber vi justitsministeren måske kan bibringe os, for det er Socialdemokratiets klare holdning, at der skal ske en skærpelse på området.
Der er mange vognmænd, som med garanti har et medansvar for de overtrædelser, der finder sted, og det synes vi skal sanktioneres hårdt og kontant.
For det tredje sikrer lovforslaget mulighed for at indføre digitale fartskrivere, og politiet får mulighed for at føre tilsyn med overholdelsen af køre-hvile-tids-bestemmelserne hos vognmanden, også uden retskendelse.
Det støtter Socialdemokratiet fuldt og helt.
Så er der, som det tidligere har været omtalt, også noget i forslaget, man måske kunne kalde en fejebakke.
Den indeholder alt muligt lige fra tilladelser til at afholde motorløb og udvidelse af den kommunale parkeringsordning til nedsættelse af gebyret for pas til børn og unge under 18 år.
Alt det kan Socialdemokratiet også støtte.